โฆษก ศบค.ยืนยัน การจะผ่อนคลายมาตรการต่างๆ สำหรับภาคธุรกิจ พิจารณาจากรูปแบบพฤติกรรมเป็นหลัก ต้องไม่มีความเสี่ยงติดเชื้อโควิด-19
โฆษก ศบค.ยืนยัน การจะผ่อนคลายมาตรการต่างๆ สำหรับภาคธุรกิจ พิจารณาจากรูปแบบพฤติกรรมเป็นหลัก ต้องไม่มีความเสี่ยงติดเชื้อโควิด-19นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. กล่าวว่า การพิจารณาผ่อนคลายมาตรการสำหรับผู้จัดละคร และการเปิดธุรกิจบางอย่างนั้น สถิติตัวเลขผู้ป่วย ชุดพฤติกรรมที่เสี่ยงติดเชื้อ และรูปแบบของกิจกรรม จะเป็นตัวกำหนดว่าสามารถเปิดได้หรือไม่ โดยหากพื้นที่หรือกิจการใดมีความเสี่ยง ก็ยังไม่สามารถเปิดได้ เช่น สถานบันเทิง แต่ทั้งนี้กลุ่มผู้ประกอบกิจการ ชมรม สมาคม ต่างๆ สามารถกำหนดแนวทางการดูแล ป้องกัน รวมถึงมาตรการต่างๆ มายังรัฐบาลได้ โดยต้องสามรถปฏิบัติได้อย่างแข็งขัน และต้องคำนึงถึงความปลอดภัยของผู้ให้บริการและผู้ใช้บริการเป็นสำคัญ รวมถึงต้องยินยอมให้รัฐเข้าไปตรวจสอบเป็นระยะ ซึ่งหากทำได้จริงก็มีโอกาสที่จะเปิดได้ ส่วนกรณีการปลดล็อคในแต่ละจังหวัด แบ่งเป็นภาพใหญ่ คือการประกาศสถานการณ์ฉุกเฉินที่มีข้อกำหนดต่างๆ ทั่วประเทศ ส่วนภาพย่อยคือ ข้อกำหนดของรายจังหวัด ที่ต้องไม่หย่อนไปกว่ามาตรการใหญ่ แต่สามารถเข้มงวดกว่าได้ ขึ้นอยู่กับแต่ละจังหวัดจะนำไปปรับใช้ตามสถานการณ์และความเหมาะสม ซึ่งขณะนี้ทุกจังหวัดดูแลกันอย่างเข้มข้น และขอบคุณทุกส่วนรวมถึงประชาชนที่ให้ความร่วมมือเป็นอย่างดี